ตั้งแต่เห็นเพื่อนๆ ชาววงในรีวิวร้าน Kyoto Inari เราก็มุ่งมั่นจะไปลองทานชาเขียวและซอฟครีมร้านนี้เลยค่ะ ด้วยความที่เป็นคนชอบทานชาเขียวแบบเข้มข้น เน้นรสชา ไม่เน้นหวาน ร้านนี้จึงตอบโจท์ของเราที่สุดแล้ว ไม่เคยเจอชาเขียวที่ไหนเข้มข้นเท่าของร้านนี้มาก่อนเลย ทั้งชาเขียวนมทั้งซอฟครีมเป็นอะไรที่อร่อยมากค่ะ อร่อยสุดๆ  ตั้งแต่ได้ลองคำแรก
 
สำหรับร้านสาขา CTW จะตั้งอยู่บนชั้น 6 บริเวณลานทางเดินหน้า MK Gold มองเห็นป้ายชี่อร้านเด่นสะดุดตา แต่มีที่นั่งไม่เยอะนะคะ จะเป็นโต๊ะยาวแบบนั่งรวมกันประมาณ 12 ที่  แนะนำให้จองที่นั่งก่อนค่ะแล้วค่อยไปเลือกเมนูที่ต้องการทาน จากนั้นสั่งขนมพร้อมชำระเงินที่เคาน์เตอร์แล้วน้องพนักงานจะให้แผ่นไม้เลขที่คิวมา ทีนี้ก็ไปนั่งรอได้เลยเดี๋ยวเค้าก็จะเอาเมนูที่เราเลือกไว้มาเสิร์ฟให้ที่โต๊ะตามเลขคิวค่ะ
 
เริ่มจากเมนูของที่นี่ก่อน แค่มองจากแผ่นเมนูก็เลือกไม่ถูกแล้วค่ะ เยอะมากหลากหลายไปด้วยสารพัดเมนูชาเขียว ทั้งแบบร้อนอย่างมัทชะเข้มข้น แบบเย็นอย่างมัทชะและโฮจิชะชาเขียวใส่นม ซอฟครีม พุดดิ้ง และพาร์เฟ่ต์หน้าตาหน้าทานอีกสารพัดแบบที่อัดแน่นมาด้วยเครื่องอย่างเยอะ เช่น โมจิ ถั่วแดง คอนเฟลค ไข่มุกฯ
 
ส่วนเรื่องราคาถือเป็นร้านชาเขียวคุณภาพที่ราคาไม่แพงเลยค่ะ อย่างที่บอกไว้ว่าชาเขียวเค้าเข้มข้นจริงๆ หอมกลิ่นชา แถมแต่ละเมนูเค้าตั้งใจทำทีละแก้วออกมาหน้าตาสวยงาม อย่างซอฟครีมชาเขียวอร่อยเข้มข้นมากแต่มาในราคา 25 บาทเท่านั้นเอง พอได้ชิมรสชาติ เปรียบเทียบคุณภาพและปริมาณกับราคาแล้วต้องบอกเลยค่ะว่าคุ้มค่าปลื้มปริ่มสุดๆ
 
• โมจิมัทชะพาร์เฟต์ (125 บาท) – ไอศกรีมพาร์เฟต์ชาเขียวที่อัดแน่นมาด้วยเครื่องสารพัด ตักทานไปเรื่อยๆ นี่จะได้หลายอย่างหลากรสชาติเลยค่ะ
ด้านบนจะเป็นซอฟท์ครีมชาเขียวรสมัทชะ โปะมาด้วยถั่วแดงหวานน้อย โมจินุ่มหนึบ และเจลลี่มัทชะเสียบไม้
ส่วนด้านล่างในแก้วจะมีทั้งคอนเฟลก พุดดิ้ง ไข่มุก วุ้นมัทชะ และซอฟครีมรสโฮจิชะ ตอนนี้เมนูพาร์เฟต์มีโปรโมชั่นราคาแก้วละ 99 บาทอยู่ค่ะ
 
• มัทชะ ซอฟท์ครีมมัทชะ เสิร์ฟพร้อมมัทชะพุดดิ้งซอฟท์ครีม (135 บาท) – เมนูนี้จะมาเป็นเซต 2 อย่างค่ะ คือเครื่องดื่มมัทชะชาเขียวเย็นแล้ว top ด้วยซอฟท์ครีมชาเขียว เสิร์ฟมากับพุดดิ้งชาเขียวในขวดแก้วเล็กๆ top ด้วยซอฟครีมชาเขียวเหมือนกัน
อันนี้คือที่สุดเมนูของเราเลยค่ะ เครื่องดื่มชาเขียวเข้มข้นสุดๆ แถมหวานน้อยโดยไม่ต้องบอกพนักงาน ปกติไปทานร้านไหนต้องย้ำตลอดไม่งั้นได้หวานมากมาทุกที ส่วนซอฟครีมชาเขียวก็รสเข้มไม่หวานทานด้วยกันแล้วฟินค่ะ ว่าแล้วก็อยากทานอีก
 
• มัทชะ ซอฟท์ครีมมัทชะ เสิร์ฟพร้อมมัทชะพุดดิ้งถั่วแดง (135 บาท) – เป็นเซต 2 อย่างเหมือนเมนูข้างบนค่ะ แต่จะต่างกันตรงพุดดิ้งชาเขียวของเมนูนี้จะ top ด้วยถั่วแดงอาซุกิ
ถั่วแดงอร่อยหวานกำลังดีทานกับพุดดิ้งชาเขียวเนื้อเนียนไม่หวาน กลมกล่มรสชาเขียว ทานแล้วเข้ากันมากๆ ยิ่งทานพุดดิ้งไปจนก้นขวดจะยิ่งเข้มข้นชาเขียวค่ะ
 
สรุป เป็นร้านชาเขียวที่อร่อยที่สุดสำหรับเรา ตั้งแต่ทานมาเลยค่ะ หอมชาเขียว รสเข้มข้นสุดๆ ไม่หวานเกิน  ได้รสชาติชาเขียวญี่ปุ่นแท้ และยิ่งปลื้มไปอีกตรงที่ราคาไม่แพง คนรักชาเขียวไม่ควรพลาดอย่างยิ่งค่ะ รับรองว่าลองซักครั้งแล้วคุณจะติดใจ